ועדת הכספים, כנסת 18, פרוטוקול מספר 1114, 2012-06-12 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום תקנות התעבורה (תיקון מס'), התשע"ב-2012 - אגרה בעד תדפיסי מידע בעמדות שירות ותקנות התעבורה (תיקון מס') - הפחתת אגרת רישוי לרכב מסחרי שהותקנה בו מערכת בקרת יציבות.

משה גפני: על שולחן הוועדה מונחות שתי תקנות.

משה גפני: מי מסביר את התקנות הללו?

חוה ראובני: יש את ההסבר הכלכלי ויש את ההסבר המשפטי.

משה גפני: תציגי את עצמך.

חוה ראובני: עורכת דין חוה ראובני ממשרד התחבורה.

חוה ראובני: עם איזה תקנות אתה מבקש שנפתח?

משה גפני: שתיהן ביחד.

משה גפני: הראשונה היא אגרה בעד תדפיסי מידע והשנייה הפחתת אגרת רישוי לרכב מסחרי.

חוה ראובני: אני אתחיל עם תדפיסי המידע.

חוה ראובני: תוך חודש-חודשיים אנחנו עומדים לפרוס כחמישים עמדות שירות ממוחשבות ברחבי הארץ.

חוה ראובני: כספומטים.

חוה ראובני: אפשר יהיה לעשות באמצעותם חלק מתהליכי הרישוי בשירות עצמי, במקום להגיע למשרדי הרישוי.

חוה ראובני: הם יהיו פרוסים בכל מיני אתרים, במשרדי הרישוי אבל לא רק.

חוה ראובני: זה כדי לתת את השירות היותר נוח לאדם לטפל בעניינים שלו עצמו.

חוה ראובני: חלק גדול מהפעולות האלה אפשר גם היום לעשות באמצעים ממוחשבים בלי להגיע למשרד הרישוי, כגון חידוש רישיון רכב, חידוש רישיון נהיגה.

משה גפני: אם אני רוצה לחדש רישיון רכב, מה אני צריך לעשות היום?

חוה ראובני: בדרך הטבע הטופס יגיע אליך הביתה בדואר.

חוה ראובני: היה ולא הגיע מאיזושהי סיבה – הדואר הלך לאיבוד, עברת דירה ולא עדכנת את כתובתך הדשה – האפשרות הפחות מועדפת היא לעמוד בתור במשרד הרישוי.

חוה ראובני: אתה יכול להתקשר לכוכבית 5678 ולהזמין את הטופס שישלחו אליך הביתה, בין בשיחה עם מוקדם נציג שירות אנושי או בין אם דרך מענה קולי.

חוה ראובני: אם אני לא טועה, אפשר גם להזמין את זה דרך האינטרנט.

חוה ראובני: בעתיד, כשנפרוס את עמדות השירות גם תוכל להוציא את הרישיון לחידוש דרך עמדת שירות, דמוי כספומט.

חוה ראובני: היתרון של עמדת השירות על פני המענה הקולי, על פני השירות הטלפוני, היא שאתה לא מחכה שלושה ימים עד שזה מגיע אליך הביתה אלא המכונה במקום נותנת לך את זה, ולא רק זה אלא שאתה מעביר כבר את כרטיס האשראי ומקבל את זה כבר משולם.

חוה ראובני: אם זה נעשה דרך המענה הקולי, אתה מחכה שלושה-ארבעה ימים או שבוע עד שזה מגיע ואחר כך אתה צריך לשלם, לחכות שיגיע הטופס עם החותמת האומרת שזה שולם.

חוה ראובני: זה היתרון שעמדות השירות יתנו ברמת השירות המיידי.

חוה ראובני: על העמדות האלה אנחנו רוצים להוסיף שירותים נוספים, שירותים שהיום אין אפשרות לעשות אותם דרך השירותים האוטומטיים ומדובר בשני שירותים לגביהם אנחנו רוצים גם לגבות אגרה.

משה גפני: לפני כן.

משה גפני: אני מגיע לעמדת המידע הזאת ורוצה להוציא.

משה גפני: אני משלם את אגרת הרישוי.

משה גפני: אם כן, למה אתם צריכים אותנו?

משה גפני: מה אני צריך עוד לעשות?

חוה ראובני: על אלה אנחנו לא צריכים את הוועדה הנכבדה.

חוה ראובני: יש את האגרות הקיימות.

חוה ראובני: תיגבה ממך אגרה בתהליך של הזמנת הטופס.

חוה ראובני: אתה תעביר את כרטיס האשראי, זה יזהה ואתך ויגבה את האגרה של אותו רישיון, בין אם זאת אגרת חידוש שנתית, אם מדובר בכפל אחר, תיגבה אגרת הכפל.

חוה ראובני: אתה מקבל את הטופס כאשר הוא כבר משולם.

משה גפני: למה אתם מודיעים לנו?

משה גפני: אתם רוצים לשמח אותנו?

חוה ראובני: אנחנו מבקשים לתת שני שירותים אחרים.

חוה ראובני: אנחנו רוצים להוסיף כאן שני שירותים.

חוה ראובני: האחד, אנחנו רוצים להוסיף את האפשרות של נהג לבקש תדפיס את פירוט נקודות החובה שיש לו.

חוה ראובני: כיוון שזה מרשם מן המידע הפלילי שרמת החיסיון שלו יותר גבוהה, אנחנו אפילו לא מאפשרים למוקדן להגיד את זה בטלפון למי שמתקשר.

חוה ראובני: מי שמעוניין בזה, מתקשר, מבקש וזה נשלח לו בדואר הביתה כך שזה לא יכול להיות מישהו שיתחזה גם אם יש לו את מספר הרישיון ומספר תעודת הזהות.

חוה ראובני: למעסיק שלי יש את מספר הרישיון שלי וגם את מספר תעודת הזהות שלי.

חוה ראובני: יש לי כאן בקרה נוספת.

משה גפני: המעסיק שלך הוא ישראל כץ.

חוה ראובני: המעסיק שלי היא מדינת ישראל.

ציון פיניאן: באמצעות ישראל כץ.

משה גפני: מדינת ישראל יודעת מה מספר הרישיון שלך?

חוה ראובני: בוודאי.

חוה ראובני: היא משלמת לי החזקת רכב ואחד התנאים לקבלת החזקת רכב, זה מתן מספר רישיון הרכב שלי.

גלעד ונגרובר: מישהו מצא את הרישיון שלה ברחוב, הוא לא יכול להשתמש בזה?

ציון פיניאן: הוא לא יכול לדעת אם יש לך ניקוד.

חוה ראובני: לא.

חוה ראובני: זה דבר אחד שאנחנו מבקשים לאפשר לאנשים

משה גפני: זה שירות מצוין.

חוה ראובני: הוא מעביר כרטיס אשראי כדי להזדהות.

חוה ראובני: זה אמצעי הזיהוי הנוסף.

חוה ראובני: הוא מקליד מספר רישיון, מקליד מספר זיהוי ואז בודקים שכרטיס האשראי שמועבר מתאים למספר הזהות לגביו מבוקש המידע.

חוה ראובני: הדבר השני הוא דבר שלא קיים היום בכלל וזה מאפייני בעלים קודמים.

חוה ראובני: על רישיון הרכב מופיע מספר הבעלים הקודמים אבל אנשים מאוד מעניין אותם לדעת כמה ידיים כתוב על רישיון הרכב.

חוה ראובני: כתוב מספר בעלים קודמים, 17, אבל רוצים לדעת מאפיינים.

חוה ראובני: האם הרכב פעם היה מונית, האם זה היה רשום על שם חברה וכולי.

חוה ראובני: לאנשים לא איכפת אם זה היה פרדס חנה מזרח בע"מ או נגריית משה בע"מ אבל הם רוצים לדעת חברה.

חוה ראובני: לכן אנחנו רוצים לתת, בלי זיהוי הבעלים כי זאת פגיעה בפרטיות, אלא רק לתת להם תדפיס מאפיינים, איזה סוג בעלים היו.

חוה ראובני: זה שירות שלא קיים.

חוה ראובני: עבור קבלת השירות הזה אנשים באים למשרד הרישוי ועומדים בתור ומעמיסים על משרדי הרישוי ומבזבזים את זמנם כי הם יכולים לבוא רק בשעות שמשרדי הרישוי פתוחים ואלה השעות שבדרך כלל גם הם אמורים להיות בעבודתם או בלימודיהם או בעיסוקיהם האחרים.

חוה ראובני: אנחנו רוצים לאפשר להם דרך המכונה הזאת שתעמוד בקניון אליו הם הולכים בשעות הפנאי להוציא את המידע הזה.

ציון פיניאן: כמה עמדות כאלה אתם רוצים לשים?

חוה ראובני: חמישים.

גלעד ונגרובר: ליתר דיוק, 52 עמדות.

גלעד ונגרובר: אם יורשה לי, אני אמסור כמה פרטים.

חוה ראובני: לגבי האגרה, למשל עשרה שקלים.

משה גפני: אתם מבקשים אגרה?

חוה ראובני: כן.

משה גפני: אתה משלם אגרת רישיון.

משה גפני: אם אני עושה את זה באינטרנט?

חוה ראובני: אלה שירותים שלא קיימים כיום באינטרנט.

משה גפני: מה קיים באינטרנט?

חוה ראובני: לגבי נקודות, קיים ואתה מקבל את זה חינם.

קריאה: בדואר הביתה חינם.

חוה ראובני: במשרדי הרישוי זה יהיה בחינם.

חוה ראובני: מי שרוצה שירות זריז יותר ויעיל יותר, ישלם עשרה שקלים.

חוה ראובני: זה כרוך בין היתר בעלויות הצבת המערכת.

שי חרמש: אתה מקבל הרבה מידע חשוב.

ציון פיניאן: עשרת השקלים האלה יכולים לחסוך לו עשרות שקלות.

שכיב מוראד שנאן: המידע שיתקבל באותה מכונה יהיה מידע מהימן?

חוה ראובני: כן.

גלעד ונגרובר: זה בא להציל אותו מקניית רכב לא טוב.

חוה ראובני: זה יישאב ישירות ממאגרי הנתונים שלנו.

שכיב מוראד שנאן: אם אני רוצה לדעת היום לגבי הבעלים, אני הולך למשרד הרישוי.

חוה ראובני: אתה לא יכול לקבל את הזהות שלהם.

ציון מזרחי: אתה צריך לבוא עם בעליו של הרכב.

ציון מזרחי: אתה לא יכול לבוא לבד.

ציון פיניאן: הקונה והמוכר צריכים לבוא יחד.

מירב תורג'מן: לגבי המידע.

מירב תורג'מן: אתם ביררתם עם חברות כרטיסי האשראי איך הם ישמרו את המידע?

מירב תורג'מן: האם בכלל הם יהיו זכאים לשמור את המידע?

גלעד ונגרובר: הן לא שומרות מידע.

מירב תורג'מן: ברגע שהוא מכניס את כרטיס האשראי ויחד עם זה מקיש את מספר תעודת הזהות שלו, אני רוצה לדעת אם יש חשש שחברות האשראי גם הן מקבלות את המידע הזה.

ציון מזרחי: לא.

ציון מזרחי: בפירוש לא.

ציון מזרחי: הן רק מזהות.

משה גפני: שואלת היועצת המשפטית של הוועדה.

משה גפני: ברגע שמעבירים את כרטיס האשראי ודרך כרטיס האשראי מקבלים את המידע לגבי כמה נקודות יש לאותו נהג, האם זה נרשם גם אצל חברת האשראי וגם היא מקבלת את הפרטים האלה?

חוה ראובני: בהחלט לא.

חוה ראובני: חד משמעית לא.

חוה ראובני: הדבר היחידי שחברת האשראי עושה, היא מזהה את כרטיס האשראי וגובה את הכסף.

חוה ראובני: המידע הולך אך ורק בתדפיס שמקבל הפונה.

שכיב מוראד שנאן: זה דומה לזה שאתה רוכש פחית קוקה קולה בכרטיס אשראי בתחנת רכבת.

משה גפני: אז חברת האשראי יודעת על כך.

שכיב מוראד שנאן: חברת האשראי יודעת על הרכישה.

חוה ראובני: אבל היא לא יודעת אם זה קולה או ספרייט.

מירב תורג'מן: חברת האשראי יודעת בדיוק מה אתה רוכש.

מירב תורג'מן: אני חוששת שחברת האשראי תשיג מידע ותשמור אותו אצלה לגבי מי היו הבעלים הקודמים של אותו רכב, מי הם האנשים שיש להם בכלל רכב בחזקתם.

מירב תורג'מן: התקנות האלה מעלות אצלי חשש שחברות האשראי תיצורנה איזשהו מאגר מידע אצלן שיהיה בו את כל המידע של בעלי הרכב.

שכיב מוראד שנאן: שבסוף יגיע להאקרים.

חוה ראובני: הנתונים האלה לא ישוגרו אליהן.

חוה ראובני: בדיוק כמו שעושים שאילתה לרשם החברות ומשלמים וכפי שמשלמים בטאבו.

חוה ראובני: חברת האשראי גובה תשלום תמורת רכישת שירות מהממשלה.

חוה ראובני: היא יודעת שתמורת עשרה שקלים נרכש כאן שירות מעמדות שירות של משרד התחבורה אבל היא לא יודעת מה התוכן של המידע שנמסר לפונה.

ציון מזרחי: ציון מזרחי, אגף הרישוי, אני סגן בכיר ומנהל את מחוז תל אביב והמרכז ומוביל את הפרויקט הזה.

ציון מזרחי: לפני כשנה קרם עור וגידים הרעיון הזה.

ציון מזרחי: הצבנו לניסוי ארבע מכונות במשרדי רישוי רק בזמן פתיחת המשרדים והופתענו לגלות את רמת הביקוש של האזרחים.

ציון מזרחי: לא האמנו.

ציון מזרחי: 116 אלף אזרחים במדינת ישראל ביקשו לקבל שירות באמצעות המכונה.

ציון מזרחי: הם היו במשרד הרישוי והעדיפו ללכת למכונה.

ציון מזרחי: בגדול הרעיון של המכונה הוא לתת זמינות כשהמשרד שלנו סגור כך שהאזרח יוכל גם בשעה 10 בלילה ללכת לאותה מכונה ולקבל שירות.

ציון מזרחי: כל הרעיון של כרטיס האשראי בא לשני דברים: ראשית, לממש תשלום מיידי כדי שיירשם אצלנו במחשב ששולם, ושנית, לזהות את האיש כי במגנט יש את מספר תעודת הזהות.

משה גפני: והמידע לא מגיע לחברות האשראי.

ציון מזרחי: לא, הוא לא זולג החוצה.

ציון מזרחי: שני היבטים בטיחותיים.

ציון מזרחי: עיבוד המידע תמיד עולה כסף ואנחנו נותנים און ליין לאותו רגע את המידע.

ציון מזרחי: חשוב לנו שאדם ידע שיש לו נקודות, שייזהר, לא יעשה, יפסיק להשתולל בכבישים, לא יצבור קנסות ונקודות.

ציון מזרחי: שנית, שייסע עם רכב תקין.

ציון מזרחי: אתה קונה אוטו?

ציון מזרחי: תקנה אוטו מסודר עם טסט.

ציון מזרחי: אל תקנה גרוטאה ומחר בבוקר באיזו ירידה תהיה לך בעיה.

משה גפני: אתה הולך רחוק מדי, אבל בסדר.

משה גפני: אנחנו לא שם.

ציון מזרחי: חס ושלום.

ציון מזרחי: אנחנו מקדימים רפואה.

משה גפני: מה התקנות השניות?

חוה ראובני: התקנות השניות, עניינן תמריץ להתקנת מערכת בקרת יציבות בכלי רכב כבדים בהם עדיין לא חלה החובה.

חוה ראובני: החובה להתקנת מערכת בקרת יציבות, מה שמכונה ESP, היא חובה שנכנסת בהדרגה.

חוה ראובני: ברכב פרטי היא נכנסה כבר בתחילת 2010 וברכב כבד מסוגים שונים זה לוקח יותר זמן.

חוה ראובני: זה בהמתנה לתקינה אירופית מחייבת, יהיה ידוע מה כוללת המערכת, שתהיה תקנית ותהיה אחידה ולא כל אחד יתקין משהו ויאמר שיש לו בקרת יציבות.

חוה ראובני: התחילה היא מדורגת בהתאמה למועד הצפוי של תוקף התקינה האירופית בנושא.

חוה ראובני: יחד עם זאת, יש כבר מערכות קיימות, יש כבר יצרנים שמתקינים אותן עוד לפני מועד החובה.

חוה ראובני: אנחנו רוצים לתמרץ את הציבור לקנות כלי רכב בהם מותקנת מערכת כזאת.

משה גפני: איך אתם מתמרצים אותם?

חוה ראובני: על ידי הפחתת אגרת הרישוי של כלי הרכב האלה.

חוה ראובני: ככל שהרכישה נעשית רחוק יותר ממועד תחילת החובה, התמריץ יהיה גדול יותר בהפחתת אגרת הרישוי.

משה גפני: זאת אומרת, יש לי רכב מסחרי.

חוה ראובני: מדברים על משאיות ועל משאית שתירכש מתחילת התקנות האלה ואילך.

חוה ראובני: אתה יכול לבחור בין שתי משאיות.

חוה ראובני: אתה מתלבט בין שתי משאיות כאשר באחת מהן יש ESP ובשנייה אין.

חוה ראובני: אנחנו רוצים לעודד אותך לבחור את זאת שיש בה ESP על ידי כך שאגרת הרישוי שתשלם עליה עד למועד שהתקנות ייכנסו לתוקף וזאת ממילא תהיה החובה, תהיה נמוכה יותר.

משה גפני: בכמה נמוכה?

משה גפני: בשלב הראשון, ב-2012, 120 שקלים לחודש.

משה גפני: בשנה השנייה, 80 שקלים לחודש.

משה גפני: 120 שקלים לחודש הנחה?

ברוניסלבה חירמן: 1,400 שקלים.

משה גפני: מתוך כמה?

חוה ראובני: זה תלוי במשקל.

ברוניסלבה חירמן: עד 3,000 ומשהו שקלים.

חוה ראובני: קרוב לאלפיים שקלים.

חוה ראובני: מ-1,900 שקלים ועד 3,276, תלוי בדגם ובמשקל המשאית.

חוה ראובני: זאת הנחה מכובדת.

חוה ראובני: ב-2013, 80 שקלים לחודש.

משה גפני: יש טעות בתקנות.

משה גפני: כתבתם 40 בשנת 2012.

מירב תורג'מן: במכתב השר, בפסקה השלישית.

חוה ראובני: נכון.

חוה ראובני: סליחה.

משה גפני: הבנתי.

משה גפני: אני שואל לגבי התקנות הראשונות.

משה גפני: המידע שאני מקבל היום, לפני שאתם מציבים תחנות עמדה, ואני אומר לכם גם למה אני שואל כל כך הרבה לגבי התקנות הראשונות.

משה גפני: אנחנו אישרנו כאן עמדות מקוונות ברשות המסים, הן קיימות בכל לשכות רשות המסים ובן אדם יכול להשתמש בעמדה המקוונת הזאת למי שאין אינטרנט או למי שלא משתמש באינטרנט.

משה גפני: ברשות המסים זה לא עולה כסף.

משה גפני: למה כאן זה צריך לעלות כסף?

משה גפני: מה הסיבה לכך?

משה גפני: זה שירות שנותן משרד התחבורה.

משה גפני: זה יפה מאוד, אתם צריכים לקבל צל"ש וציון גבוה בעניין הזה בו אתם מתקדמים, אבל למה לקחת כסף?

משה גפני: אתם מקבלים כסף.

חוה ראובני: בשתי הפעולות האלה אנחנו לא מקבלים כסף.

חוה ראובני: כמישהו עושה הליך רישוי באמצעות מכונות השירות, אנחנו לא מוסיפים דבר על האגרה הרגילה שיש לו והוא משלם בדיוק את אותה אגרה.

חוה ראובני: באותן פעולות שכרוכות באגרה – חידוש רישיון רכב, חידוש רישיון נהיגה – אנחנו לא העלינו את האגרה והיא משולמת.

חוה ראובני: כאן אנחנו נותנים שירותים שהם שירותי מידע.

משה גפני: אני הולך לשלם את האגרה הזאת שאני משלם למשרד התחבורה.

משה גפני: אם אני הולך לשלם את זה באמצעות העמדה החדשה הזאת, אני צריך לשלם עוד עשרה שקלים.

חוה ראובני: אתה משלם רק על שתי הפעולות האלה החדשות.

חוה ראובני: הפעולה כשלעצמה אינה כרוכה בתשלום.

חוה ראובני: רק בעד התדפיס.

משה גפני: אני בא לעמדה החדשה.

משה גפני: היא פועלת או עדיין לא?

ברוניסלבה חירמן: בינתיים יש ארבע עמדות.

משה גפני: איפה?

ציון מזרחי: במשרדי הרישוי ה מחוזיים.

משה גפני: אין במשרד רישוי ערבי כלשהו.

ציון מזרחי: עדיין אין אבל זה יגיע.

משה גפני: למה הערבים הם לא קודם?

ציון מזרחי: עשינו ניסוי.

ציון מזרחי: אנחנו מפזרים את זה.

משה גפני: שכיב, אתה נרדמת בשמירה היום.

שכיב מוראד שנאן: אני פשוט עסוק במשהו אחר.

משה גפני: סתם.

משה גפני: זה בסדר.

שכיב מוראד שנאן: הרב גפני, לפי חלוקת המשימות בינינו, אני אחראי על החרדים ואתה על הערבים.

משה גפני: החרדים בפנים כי יש בדיזיין סנטר בבני ברק.

ציון מזרחי: הדבר הראשון שחשבנו זה להציב ואנחנו עומדים להציב למשל באום אל פאחם.

משה גפני: למה הדבר הראשון?

משה גפני: למה לא בטייבה?

משה גפני: בסדר, לא חשוב.

משה גפני: זה יהיה בכל המקומות.

שכיב מוראד שנאן: אני דורש שמתוך ה-52 יהיו עשר עמדות שמוצבות בערים ערביות ואני אתן לך את הרשימה.

משה גפני: בסדר.

משה גפני: הוא לא ירשום כאן אלא תאמר לו אחר כך.

משה גפני: אני רוצה להבין שוב לגבי התשלום.

משה גפני: אי אפשר לגבות תשלומים כל פעם שנאשר כאן.

משה גפני: אני רוצה לדעת.

משה גפני: אם אני בא לעמדת המידע הזאת בדיזיין סנטר ואני רוצה לחדש את רישיון הרכב ואני רוצה לשלם באמצעות כרטיס האשראי, האם אני משלם עשרה שקלים לפי מה שאתם מבקשים?

חוה ראובני: לא.

ציון מזרחי: אתה משלם את מחיר האגרה של הרכב.

משה גפני: על מה אני משלם עשרה שקלים?

חוה ראובני: רק על שתי הפעולות המנויות כאן בתקנות שמונחות על שולחן הוועדה.

חוה ראובני: מדובר כאן באגרה על התדפיס עצמו.

חוה ראובני: זאת לא פעולה שכרוכה באגרה ואני אסביר מדוע, אבל כלכלנים יסבירו טוב ממני.

חוה ראובני: קודם כל, כיוון שאנחנו מזהים באמצעות כרטיס אשראי, לחברת האשראי יש עלות מסוימת.

חוה ראובני: חברת האשראי גובה עמלה.

משה גפני: אתם גובים את עשרת השקלים.

חוה ראובני: אנחנו נצטרך לשלם לחברת האשראי.

חוה ראובני: הרי כל תשלום באשראי, חברת האשראי משאירה אצלה עמלה.

חוה ראובני: כל קנייה שאדם עושה בכל חנות, בכל שירות, במכולת, בסופר ובתחנת הדלק, חברת האשראי גובה עמלה.

חוה ראובני: מזה היא חיה.

ציון מזרחי: היא לוקחת.

ציון מזרחי: על האגרות הרגילות אנחנו משלמים עמלה.

חוה ראובני: זה חלק מהתשלום.

חוה ראובני: למה אתה מקבל הנחת מזומן?

חוה ראובני: כי בעל העסק חוסך את עמלת האגרה.

משה גפני: בסדר.

משה גפני: שכנעתם אותי.

חוה ראובני: גם עלות הפריסה, ההצבה והתחזוקה וגם כדי לגרום לאנשים לא לעשות פעולות סרק וסתם בשביל הכיף והחוויה למשוך תדפיסים.

משה גפני: ברגע שהשירות הזה יהיה גם באינטרנט והוא יהיה חינם, אתם לא תוכלו לגבות כסף.

חוה ראובני: להפך, מי שרוצה אותו חינם, יעשה אותו חינם.

ברוניסלבה חירמן: זה לא יהיה באינטרנט.

ציון מזרחי: זה לא באינטרנט.

ציון מזרחי: זה לא יכול להיות באינטרנט.

ברוניסלבה חירמן: זה יהיה במשרדי הרישוי או במענה טלפוני והחומר יישלח הביתה.

משה גפני: הבנתי.

משה גפני: אנחנו מצביעים על אישור תקנות התעבורה (תיקון מס'), התשע"ב-2012 - אגרה בעד תדפיסי מידע בעמדות שירות.

משה גפני: בעד אישור התקנות – פה אחד התקנות אושרו

משה גפני: אנחנו מצביעים על אישור תקנות התעבורה (תיקון מס') - הפחתת אגרת רישוי לרכב מסחרי שהותקנה בו מערכת בקרת יציבות.

חוה ראובני: לפני ההצבעה, אני חייבת לתקן מילה אחת בנוסח.

מירב תורג'מן: אגרה בעד תדפיסי מידע?

חוה ראובני: לא, בבקרת יציבות.

חוה ראובני: תקנה 1א(ג), בשורה השנייה.

חוה ראובני: כתוב שם: "האמור בתקנה 330ב(ג)(2) ו-(3)".

חוה ראובני: זה צריך להיות עד (3) כי אחרת נופלת פסקה 2א.

מירב תורג'מן: בסדר.

משה גפני: בסדר.

משה גפני: אנחנו מצביעים.

משה גפני: בעד אישור התקנות – פה אחד התקנות אושרו

משה גפני: תודה רבה.

משה גפני: הישיבה נעולה.